**ΘΕΜΑ: Εφαρμογή διάταξης για επιμήκυνση χρονοδιαγράμματος**

Ημ/νία υποβολής ***05/12/2022***

**Ερώτηση**

Σε έργο του δήμου μας,

* η Δ/σα υπηρεσία εξέδωσε **Ειδική Πρόσκληση** προς τον ανάδοχο και
* λίγες μέρες μετά, ο ανάδοχος απέστειλε **την ειδική δήλωση επιμήκυνσης του χρονοδιαγράμματος και σταμάτησε εντελώς τις εργασίες που υποτυπωδώς εκτελούσε έως τότε,** ισχυριζόμενος ότι η δήλωση αυτή αναστέλλει και την ισχύ της ειδ. πρόσκλησης και δεν μετράει η προθεσμία που έχει τεθεί με αυτήν.

Ταυτοχρόνως, στο διάστημα μετά την υποβολή της δήλωσης έληξε και η αποκλειστική τμηματική προθεσμία της σύμβασης χωρίς να έχει κάνει αίτηση παράτασης αυτής. Ερώτημα 1: Αν δεν ανταποκριθούν στις εντολές της ειδ. πρόσκλησης, μπορεί η Δ/σα υπηρεσία να εκδώσει απόφαση έκπτωσης?

Ερώτημα 2: Αν ανταποκριθεί και συνεχίσει τις εργασίες, τίθεται θέμα επιβολής ποινικών ρητρών για την υπέρβαση της αποκλειστικής τμηματικής προθεσμίας ή αν στο διάστημα της επιμήκυνσης κάνει την αίτηση παράτασης δεν εφαρμόζεται η διάταξη περί ποινικών ρητρών? Ευχαριστώ

**Απάντηση:**

Αποτελούν δύο διαφορετικές και διακριτές μεταξύ τους περιπτώσεις, στις οποίες και οι προβλέψεις του ισχύοντος θεσμικού πλαισίου είναι και διαφορετική.

**Σχετικά με το β’ ερώτημα:**

Σύμφωνα με την παρ. 1α του Άρ. 153 Ν. 4938 / 2022 («Επείγουσες ρυθμίσεις για την εκτέλεση συμβάσεων δημοσίων έργων»):

*Κατ’ εξαίρεση υφιστάμενων διατάξεων, για όσο διάστημα εξακολουθεί να υφίσταται η ενεργειακή κρίση, και πάντως για διάστημα που δεν μπορεί να υπερβαίνει τους έξι (6) μήνες από την έναρξη ισχύος του παρόντος, κάθε οικονομικός φορέας στον οποίο έχει ανατεθεί η εκτέλεση δημόσιας σύμβασης έργου* ***δύναται να υποβάλλει δήλωση επιμήκυνσης του χρονοδιαγράμματος της εκτέλεσης της σύμβασης****, η οποία από της υποβολής της καθίσταται δεσμευτική για την αναθέτουσα αρχή.*

*Στη δήλωση του πρώτου εδαφίου καθορίζεται ο χρόνος της επιμήκυνσης. Εφόσον δεν εξαντλείται άπαξ το διάστημα των έξι (6) μηνών, είναι δυνατή η υποβολή νέας δήλωσης. Η χρονική διάρκεια της παράτασης για την εκτέλεση των εργασιών, σύμφωνα με το πρώτο εδάφιο, δεν προσμετράται στον συμβατικό χρόνο και δεν αποτελεί παράταση της συμβατικής διάρκειας εκτέλεσης του έργου.*

Συνεπώς σύμφωνα με τις ευεργετικές ανωτέρω διατάξεις παρατείνονται οι συνολικές και, προφανώς και οι ενδιάμεσες προθεσμίες.

**Σχετικά με το α’ ερώτημα:**

**Οι προβλέψεις του Άρ. 160 Ν. 4412/2016 («Έκπτωση αναδόχου»)**

**παρ. 4.** Παρά την κοινοποίηση της ειδικής πρόσκλησης και τις προθεσμίες που τάσσει για την εκτέλεση συγκεκριμένων εργασιών ή ενεργειών, **ο ανάδοχος είναι υποχρεωμένος να τηρεί τις εκ της συμβάσεως υποχρεώσεις του, για την εμπρόθεσμη εκτέλεση των έργων ή τμημάτων του και υφίσταται τις νόμιμες συνέπειες από την υπέρβαση των συμβατικών προθεσμιών.**

**παρ. 5.** Αν η προθεσμία που τέθηκε με την ειδική πρόσκληση παρήλθε χωρίς ο ανάδοχος να συμμορφωθεί με το περιεχόμενό της, **κηρύσσεται έκπτωτος αμέσως και πάντως πριν από την παρέλευση δεκαπέντε (15) ημερών από την πάροδο της προθεσμίας, με απόφαση του προϊσταμένου της διευθύνουσας υπηρεσίας**. Στην απόφαση προσδιορίζονται οι εργασίες και ενέργειες που εκτέλεσε ο ανάδοχος, σε συμμόρφωση προς την ειδική πρόσκληση και αιτιολογείται η έκπτωση, με αναφορά στις εργασίες που δεν εκτέλεσε και τις ενέργειες ως προς τις οποίες δεν συμμορφώθηκε.

**Νομολογία περί Έκπτωσης**

**1200/2020 ΣΤΕ**

Δημόσια έργα. Προϋποθέσεις για την κήρυξη έκπτωτου του αναδόχου κατά το άρθρο 61 του ν. 3669/2008. ***Απαράδεκτος ο λόγος αναίρεσης κατά της κρίσης περί νόμιμης έκπτωσης της αναιρεσείουσας λόγω αθέτησης των συμβατικών υποχρεώσεών και την μη ανταπόκρισή της προς τις διαδοχικές ειδικές προσκλήσεις της ΔΥ, καθώς και ανυπαρξίας συνυπαιτιότητας εκ μέρους του κυρίου του έργου, διότι αφορά στην επάρκεια της αιτιολογίας.*** Η πράξη έκπτωσης από την εργολαβία συνιστά άσκηση διαπλαστικού δικαιώματος του κυρίου του έργου και δεν θεωρείται ατομικό μέτρο δίωξης, εμπίπτον στην αναστολή άσκησης ατομικών διώξεων, που τυχόν έχει διαταχθεί ως προληπτικό μέτρο λόγω του ανοίγματος της διαδικασίας συνδιαλλαγής. Η κήρυξη της αναιρεσείουσας έκπτωτης δεν αντίκειται στην αρχή της αναλογικότητας και της καλής πίστης, ούτε όφειλε το αναιρεσίβλητο να προβεί, αντί της έκπτωσης, σε ανάλογη εφαρμογή του άρθρου 70 του ν. 3669/2008. Παραδεκτός ο σχετικός λόγος αναίρεσης κατά το άρθρο 12 παρ. 1 του ν.3900/2010. Απορρίπτεται η αναίρεση (επικυρώνει την αριθμ. 113/2014 ΔΕφΧαν)

**1696/2017 ΑΠ**

Δημόσια έργα. Έκπτωση αναδόχου από σύμβαση έργου λόγω πλημμελούς εκπλήρωσης των υποχρεώσεων του κατά τον Ν. 3669/2008. ***Για την οριστική έκπτωση του αναδόχου απαιτείται αρχικά να του κοινοποιηθεί ειδική διαταγή της Διευθύνουσας υπηρεσίας του έργου που θα τον ενημερώνει για τις φερόμενες πλημμέλειες αυτού και θα τον καλεί να τις αποκαταστήσει εντός ευλόγου προθεσμίας την οποία να μην προσέβαλλε εμπροθέσμως με σχετική ένσταση ή η ένσταση του κατ΄αυτής να απερρίφθη. Εφόσον δε ο ανάδοχος εξακολουθεί να μην εκπληρώνει τις συμβατικές του υποχρεώσεις, η διευθύνουσα υπηρεσία του έργου δύναται να του κοινοποιήσει ακολούθως ειδική πρόσκληση προσδιορίζοντας τις εργασίες που πρέπει να πραγματοποιηθούν και τάσσοντας του εύλογη προθεσμία να τις διεκπεραιώσει. Αν ανάδοχος δεν εκπληρώσει ξανά τις υποχρεώσεις του και δεν προσβάλλει με ένσταση και την πράξη αυτή ή η ένσταση του απορριφθεί, κηρύσσεται οριστικά έκπτωτος από το έργο διά σχετικής απόφασης της Διευθύνουσας Υπηρεσίας.*** Ορθή κρίση του εφετείου που συνεκτιμώντας προσηκόντως το σύνολο των αποδείξεων απέρριψε την αγωγή της αναιρεσείουσας καθότι βασίσθηκε σε απόφαση οριστικής έκπτωσης της πρώτης αναιρεσείουσας από το έργο χωρίς να έχει κοινοποιηθεί προς εκείνη ειδική πρόκληση από την διευθύνουσα υπηρεσία του έργου. Απορρίπτει αναίρεση κατά της υπ` αριθμ. 252/2015 απόφασης του Πενταμελούς Εφετείου Αιγαίου Πειραιώς.

**2604/2014 ΣΤΕ**

Δημόσια έργα. Κήρυξη του αναδόχου ως εκπτώτου, επιβολή ποινικών ρητρών για υπέρβαση της προθεσμίας περαίωσης του έργου και κατάπτωση της εγγυητικής επιστολής. Πριν από την έκπτωση, κοινοποιείται στον ανάδοχο Ειδική Πρόσκληση. **Η προβλεπόμενη στο άρθρο 46 του π.δ/τος 609/1985 Ειδική Διαταγή και η προβλεπόμενη στο άρθρο 47 Ειδική Πρόσκληση αποτελούν αυτοτελείς ενέργειες της ΔΥ και η έκδοση της πρώτης δεν εμποδίζει την έκδοση της δεύτερης.** **Η Διοίκηση έχει ευχέρεια, και όχι υποχρέωση, να άρει την απόφαση για την έκπτωση**. Η απόφαση περί έκπτωσης της αναιρεσείουσας δεν εξεδόθη καθ’ υπέρβαση των ακραίων ορίων της διακριτικής ευχέρειας της Διοίκησης ή κατά κατάχρηση δικαιώματος. Απορρίπτεται η αναίρεση (επικυρώνει την αριθμ. 788/2006 απόφαση του Διοικητικού Εφετείου Πειραιά).